SUHETO ITI AKKUB
Ti Kinapudno Maipapan iti Halloween
Maselselebraran kadi ti Halloween iti lugaryo? Iti United States ken Canada, nakalatlatak ti Halloween ken tinawen a maselselebraran dayta iti Oktubre 31. Ngem dagiti kostumbre mainaig iti Halloween ket maan-annurot met iti adu a paset ti lubong. Iti dadduma a lugar, adda dagiti maselselebraran a piesta a nupay sabali ti awag kadagita, umarngi iti Halloween ti temada: pannakiuman iti lubong dagiti espiritu babaen kadagiti espiritu dagiti natay, engkantada, mangkukulam, ken uray iti diablo ken kadagiti demonio.—Kitaem ti kahon a “Dagiti Kasla Halloween a Selebrasion iti Intero a Lubong.”
NALABIT a dimo patien dagiti anghel, demonio, ken espiritu a madakdakamat kadagiti sarsarita. Mabalin a pampanunotem a ti pannakipaset iti Halloween ken iti dadduma pay nga umasping a selebrasion ket maysa a pamay-an tapno makipagragragsak ken maisurom dagiti annakmo no kasanoda a mapalawa ti imahinasionda. Nupay kasta, adu ti mangibilang a dakes ti epekto dagita a selebrasion gapu kadagitoy a rason:
“Ti Halloween,” sigun iti Encyclopedia of American Folklore, “ket kangrunaanna nga adda pakainaiganna iti posibilidad a makauman dagiti puersa dagiti espiritu, nga adu kadagita ti mamangpangta wenno mamutbuteng.” (Kitaem ti kahon a “Dagiti Petsa ken Pasamak Mainaig iti Halloween.”) Adu met a kasla Halloween a selebrasion ti nagtaud kadagiti pagano ken nainaig unay iti panagdayaw iti inapo. Uray ita, dagita nga aldaw ket us-usaren dagiti tattao iti intero a lubong tapno makiumanda kadagiti espiritu kano dagiti natay.
Nupay kadawyan a maibilang ti Halloween a piesta dagiti taga-America, tinawen nga umad-adu dagiti tattao ken pagilian a mangselselebrar iti dayta. Ngem adu kadakuada ti di makaammo a kadagiti pagano ti nagtaudan dagiti simbolo, dekorasion, ken kostumbre iti Halloween, a kaaduan kadagita ket konektado kadagiti karkarna a parsua ken puersa ti mahika.—Kitaem ti kahon a “Nagtaudanna?”
Rinibu a Wiccans ti mangan-annurot kadagiti nagkauna a ritual dagiti Celts. Ti Halloween ket awaganda pay laeng iti dati a naganna a Samhain ken ibilangda dayta a kasasagraduan a rabii iti tawen. “‘Di mapupuotan [dagiti Kristiano] a makipagpiespiestada kadakami. . . . Maay-ayatankami iti dayta,’” kinuna ti diario a USA Today idi kinotarna ti imbaga ti maysa nga agkunkuna a mangkukulam.
Dagiti selebrasion a kas iti Halloween ket maikontra kadagiti pannursuro ti Biblia. Namakdaar ti Biblia: “Awan koma ti masarakan kenka nga asinoman a . . . mangaramat iti panagpadles, maysa a managsalamangka wenno asinoman nga agsapul kadagiti partaan wenno maysa a mangkukulam, wenno maysa a mangkayaw iti sabsabali babaen ti pagilabeg wenno asinoman nga umuman iti mannakiuman iti espiritu wenno asinoman nga agimtuod iti natay.”—Deuteronomio 18:10, 11; kitaem met ti Levitico 19:31; Galacia 5:19-21.
Maigapu kadagita, nainsiriban ngarud nga ammuem dagiti dakes a nagtaudan ti Halloween ken dagiti umasping a selebrasion. No ad-adda a maawatam dayta, mabalin a saanka metten nga agselebrar kadagita a piesta a kas iti ar-aramiden ti adu.
“‘Di mapupuotan [dagiti Kristiano] a makipagpiespiestada kadakami. . . . Maay-ayatankami iti dayta.’”—Diario a USA Today a nangkotar iti imbaga ti maysa nga agkunkuna a mangkukulam
^ par. 37 “Santo” ti kaipapanan ti nagkauna a sao a Hallow. Ti All Hallows’ Day (pagaammo met a Todos los Santos) ket piesta a pammadayaw kadagiti natayen a sasanto ken martir. Ti rabii met sakbay ti All Hallows’ Day ket naawagan iti All Hallow Even a napaababa a Halloween idi agangay.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn